Meddelelse om indledning af en fremskyndet fornyet undersøgelse af Rådets forordning (EF) nr. 2450/98 om indførelse af en endelig udligningstold på importen af stænger af rustfrit stål med oprindelse i Indien

(2000/C 61/03)

Kommissionen har modtaget en anmodning om en fremskyndet fornyet undersøgelse i henhold til artikel 20 i forordning (EF) nr. 2026/97(1) (i det følgende benævnt "grundforordningen") vedrørende importen af stænger af rustfrit stål med oprindelse i Indien, som er omfattet af endelig udligningstold i henhold til forordning (EF) nr. 2450/98(2).

1. Anmodning om fornyet undersøgelse

Anmodningen er indgivet af Capico Trading Pvt. Ltd. I henhold til forordning (EF) nr. 2450/98 er eksporten af stænger af rustfrit stål med oprindelse i Indien, som fremstilles af dette selskab, omfattet af en endelig udligningstold på 25,5 %. I forbindelse med den oprindelige undersøgelse, der resulterede i indførelsen af denne told, blev der ikke foretaget en individuel undersøgelse af dette selskab.

2. Vare

Den pågældende vare er stænger af rustfrit stål henhørende under KN-kode 7222 20 11, 7222 20 21, 7222 20 31 og 7222 20 81. Disse koder angives blot til orientering.

3. Begrundelse for den fornyede undersøgelse

Den anmodende part har gjort gældende, at den ikke eksporterede den pågældende vare til Fællesskabet i den undersøgelsesperiode, der ligger til grund for udligningsforanstaltningerne (1. juli 1996-30. juni 1997). Den har endvidere fremlagt dokumentation for, at den er begyndt at eksportere den pågældende vare til Fællesskabet efter udgangen af ovennævnte undersøgelsesperiode eller agter at gøre det, og at den ikke er forretningsmæssigt forbundet med andre indiske eksportører af den pågældende vare.

De producenter i Fællesskabet, der vides berørt af sagen, er blevet underrettet om ovennævnte anmodninger og har fået lejlighed til at fremsætte bemærkninger.

4. Indledning af en fremskyndet fornyet undersøgelse

På baggrund af ovenstående og på grundlag af de bevisligheder, der er fremlagt, fastslår Kommissionen, at de to eksportører ikke undersøgtes individuelt som led i den oprindelige subsidieundersøgelse af andre grunde, end at de afviste at samarbejde med Kommissionen.

Kommissionen har efter høring af Det Rådgivende Udvalg fastslået, der foreligger tilstrækkelige beviser til at begrunde indledningen af en fremskyndet fornyet undersøgelse for begge eksportører, og den iværksætter derfor en sådan undersøgelse i overensstemmelse med artikel 20 i grundforordningen.

5. Tidsfrist

Interesserede parter må tilkendegive deres synspunkter skriftligt og fremlægge dokumentation til støtte herfor inden for en frist på 40 dage fra offentliggørelsen af denne meddelelse i De Europæiske Fællesskabers Tidende. Interesserede parter kan også anmode om at blive hørt af Kommissionen inden for samme frist, forudsat at de kan godtgøre, at der er særlige grunde til, at de bør høres.

Kommissionen har følgende adresse: Europa-Kommissionen

Generaldirektoratet for Handel

Att.: A. J. Stewart DM 5/77 Rue de la Loi/Wetstraat 200 B - 1049 Bruxelles/Brussel Fax (32-2) 295 65 05 Telex 21877 COMEU B

6. Manglende samarbejde

I tilfælde, hvor en part nægter at give adgang til nødvendige oplysninger eller undlader at meddele sådanne oplysninger inden for nævnte frist eller lægger væsentlige hindringer i vejen for undersøgelsen, kan der i henhold til artikel 28 i grundforordningen træffes foreløbige eller endelige afgørelser, positive eller negative, på grundlag af de foreliggende faktiske oplysninger.

Konstateres det, at en interesseret part har indgivet urigtige eller vildledende oplysninger, tages der ikke hensyn til sådanne oplysninger, men der kan træffes afgørelse på grundlag af de foreliggende faktiske oplysninger.

(1) EFT L 288 af 21.10.1997, s. 1.

(2) EFT L 304 af 14.11.1998, s. 1.